Diari Oficial de la Generalitat Valenciana


Sumari del DOGV 7089, del 14-08-2013 (2013/8433)

RESOLUCIÓ de 30 de juliol de 2013, del president de l'Institut Valencià de Competitivitat Empresarial (IVACE), per la qual es convoca el fons de compensació previst en el marc del Pla Eòlic de la Comunitat Valenciana per a l'exercici 2013.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7089

Data del DOGV
:   14-08-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/8433


Data del document
:   30-07-2013

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de juliol de 2013, del president de l'Institut Valencià de Competitivitat Empresarial (IVACE), per la qual es convoca el fons de compensació previst en el marc del Pla Eòlic de la Comunitat Valenciana per a l'exercici 2013. [2013/8433]  
El Pla Eòlic de la Comunitat Valenciana (PECV) va ser aprovat per Acord de 26 de juliol de 2001, del Govern Valencià, amb caràcter de pla d'acció territorial sectorial, i té per objecte regular la instal·lació de parcs eòlics en les zones qualificades com a aptes per a això. En el capítol 5 del PECV es formulen els objectius del pla, els quals comprenen els diferents camps amb què el pla té relació. Entre estos es troben els objectius de caràcter socioeconòmic i, més concretament, els que es referixen a la introducció d'efectes de reequilibri territorial a partir de l'actuació en les zones socioeconòmicament més desfavorides de la Comunitat Valenciana, de manera que l'espai físic que servix de suport als parcs eòlics reba part dels beneficis que el seu propi recurs genera.  
  
En este sentit, en el capítol 7 del PECV, on s'analitzen les actuacions de compensació derivades de la implantació d'instal·lacions eòliques, s'establix que l'aplicació dels objectius globals de compensació i equilibri territorial proposats pel pla suposarà l'ampliació d'estos efectes, amb l'ampliació dels beneficis al conjunt territorial suport de l'actuació, incloent-hi els municipis amb recurs eòlic els emplaçaments dels quals foren descartats per raons tècniques o de protecció ambiental, així com als que siguen objecte d'implantació de línies elèctriques d'evacuació de l'energia generada pels parcs eòlics.  
  
Estes mesures de compensació van quedar concretades, i delimitades en el seu àmbit d'aplicació, duració, termini i quanties, en els plans energètics presentats pels promotors en el corresponent procediment de lliure concurrència per a l'adjudicació de zones eòliques, les bases del qual s'arrepleguen en l'Orde de 31 de juliol de 2001, de la Conselleria d'Indústria i Comerç, per la qual es realitza la convocatòria pública per al desplegament i execució del Pla Eòlic de la Comunitat Valenciana. Així mateix, d'acord amb el que establix el punt quart de la Resolució de 25 de febrer de 2003, del conseller d'Indústria, Comerç i Energia, sobre convocatòria per al desplegament i execució del Pla Eòlic de la Comunitat Valenciana, els promotors dels projectes seleccionats per a les diferents zones hauran de complir els compromisos de contribució a les estratègies d'actuació del PECV en la forma i terminis que es determinen en les condicions particulars de la notificació de preselecció de la Comissió del Pla Eòlic i en els plans energètics seleccionats. Per al seu desplegaament, vigilància i execució serà exigible, si és el cas, la subscripció de convenis o acords amb les administracions o organismes públics corresponents.  
L'Institut Valencià de Competitivitat Empresarial (IVACE) creat per la disposició addicional sèptima de la Llei 12/1988, de 30 de desembre, de Pressupost de la Generalitat per a 1989, com a entitat de dret públic, sotmesa al dret privat, té entre els seus fins el foment de l'estalvi l'eficiència energètica i les fonts d'energies renovables, així com la gestió de la política energètica de la Generalitat.   
  
Com a conseqüència de l'assumpció per l'IVACE de les funcions que l'ordenament atribuïa a l'Agència Valenciana de l'Energia (AVEN), suprimida per l'article 24 de la Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat, entre els objectius de l'IVACE es troba l'establir, gestionar i tramitar línies d'ajuda i incentius dirigides a fins de conservació, estalvi, diversificació i eficiència energètica i foment de les energies renovables.  
  
A través de la Llei 10/2012, de 21 de desembre, de Mesures Fiscals, de Gestió Administrativa i Financera i d'Organització de la Generalitat, es modifica la Llei 10/2006, de 26 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, modificada per la Llei 16/2008, de 22 de desembre, de Mesures Fiscals, de Gestió Financera i Administrativa, i d'Organització de la Generalitat, es crea el fons de compensació previst en el marc del Pla Eòlic de la Comunitat Valenciana (PECV), destinat als municipis i mancomunitats de municipis inclosos en l'àmbit d'afecció d'alguna de les 15 zones aptes per a albergar instal·lacions eòliques que s'hi recullen. L'Institut Valencià de Competitivitat Empresarial és l'encarregat de la gestió ordinària d'eixe fons de compensació, de conformitat amb les directrius establides en la corresponent orde de la conselleria competent en matèria d'energia, a través de la qual se'n regularan les normes d'aplicació.  
  
En este sentit, mitjançant una orde de la Conselleria d'Infraestructures i Transport, de data 4 de gener de 2007, s'establix la naturalesa i el règim de distribució del fons de compensació per al desplegament d'actuacions en el marc del Pla Eòlic de la Comunitat Valenciana.  
  
En atenció de totes estes consideracions i de conformitat amb l'article 2.3 de l'esmentada Orde de la Conselleria d'Infraestructures i Transport, de data 4 de gener de 2007, resolc:  
  
Article 1. Objecte i àmbit  
L'objecte de la present resolució és convocar per a l'exercici 2013, el fons de compensació previst en el marc del Pla Eòlic de la Comunitat Valenciana (PECV) i, aprovar per a eixe exercici la quantia i distribució del fons per zones eòliques, que s'arreplega en l'annex I.  
  
  
Article 2. Marc normatiu  
La gestió i el règim de distribució del fons de compensació es realitzarà d'acord amb el que establix l'Orde de 4 de gener de 2007, de la Conselleria d'Infraestructures i Transport, publicada en el Diari Oficial de la Comunitat Valenciana núm. 5442, de 2 de febrer de 2007, que regula les normes d'aplicació del fons de compensació previst en el marc del Pla Eòlic de la Comunitat Valenciana (PECV), creat per Llei 10/2006, de 26 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, modificada per la Llei 16/2008, de 22 de desembre, de Mesures Fiscals, de Gestió Financera i Administrativa, i d'Organització de la Generalitat, modificada, al seu torn, per la Llei 10/2012, de 21 de desembre, de Mesures Fiscals, de Gestió Financera i Administrativa, i d'Organització de la Generalitat.  
  
Article 3. Distribució del fons  
L'ingrés realitzat per l'empresa titular de les instal·lacions eòliques, anirà destinat als municipis i mancomunitats de municipis de la Comunitat Valenciana inclosos en l'àmbit d'afecció de la dita zona, per a la realització de les actuacions que es relacionen en l'article 4 de la present resolució.  
  
Article 4. Actuacions susceptibles de rebre ajuda  
1. El Fons podrà anar destinat a actuacions d'inversió dels tipus i característiques següents:  
1.1. Projectes de millora d'infraestructures rurals i servicis.  
- Millora en camins rurals d'accés a muntanyes.  
- Millora de la xarxa viària rural d'accés a pedanies, masos, alqueries i edificacions rurals aïllades.  
- Instal·lació de punts d'enllumenat públic en vials d'accés a pedanies, masos, alqueries i edificacions rurals aïllades.  
- Treballs d'electrificació rural encaminats a estendre la xarxa d'energia elèctrica a alqueries, granges, instal·lacions o edificacions rurals aïllades.  
- Treballs de millora de la xarxa d'energia elèctrica, com a substitució o ampliació de línies elèctriques aèries o subterrànies, suports, centres de transformació, elements auxiliars de xarxa, etc.  
- Neteja i millora de vies pecuàries, desbrossament, consolidació de ferm, concreció de límits, senyalització, etc.  
- Qualsevol altre que supose la millora d'infraestructures rurals i servicis.  
1.2. Projectes d'impuls de les energies renovables.  
- Organització de campanyes divulgatives, a través de tríptics, fullets o altres mitjans, sobre els beneficis ambientals i socioeconòmics de la implantació d'instal·lacions d'aprofitament d'energies renovables.  
- Realització de xarrades i cicles de conferències sobre les energies renovables.  
- Organització de fòrums de debat i taules redones en centres socials i culturals sobre les energies renovables i el seu paper en el futur escenari energètic.  
- Organització de tallers o aules pràctiques relacionats amb els dispositius d'aprofitament d'energies renovables.  
- Construcció de centres demostratius destinats a l'estudi o difusió de les energies renovables.  
- Promoció del coneixement sobre energies renovables a través de concursos, premis, etc.  
- Construcció i equipament d'instal·lacions d'aprofitament de les energies renovables.  
- Qualsevol altre que tinga com a fi l'impuls de les energies renovables.  
1.3. Projectes de millora de les condicions socioeconòmiques.  
- Projectes que incidisquen en la millora de l'entorn social i econòmic.   
2. Els costos elegibles que entren en el càlcul per al repartiment dels fons són els següents:  
- Les inversions en immobilitzat: cost de mà d'obra externa, execució material, equips i instal·lacions, IVA inclòs.  
- Costos de projecte i direcció d'obra, si es tracta de contractacions externes, IVA inclòs.  
- Costos de mà d'obra pròpia, sempre que es trobe vinculada exclusivament al projecte presentat.  
3. La quantitat assignada a cada projecte es determinarà en funció del pressupost d'inversió presentat pel sol·licitant, que no pt superar el 100 % del pressupost.  
  
Article 5. Presentació de sol·licituds i termini  
1. Les sol·licituds per a l'obtenció dels fons han de dirigir-se a l'Institut Valencià de Competitivitat Empresarial (Energia), carrer de Cristòfol Colom, núm. 1, 4a planta, 46176 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, ha de fer-se en sobre obert perquè la instància siga datada i segellada per l'oficina de Correus abans de ser certificada.  
2. Els sol·licitants han de presentar la documentació següent:  
a) Sol·licitud en imprés normalitzat que serà facilitat per l'Institut Valencià de Competitivitat Empresarial.  
b) Documentació acreditativa i identificativa del sol·licitant i, si és el cas, del representant legal.  
c) Dades de domiciliació bancària segons el model facilitat per l'Institut Valencià de Competitivitat Empresarial.  
d) Memòria de l'actuació que descriga els aspectes següents:  
- Descripció de l'actuació proposada, objectius i mitjans emprats.  
  
- Pla i calendari de l'actuació.  
- Pressupost estimat de la inversió amb indicació de les fonts de finançament (incloses les subvencions).  
- Justificació de l'interés de l'actuació.  
- Especificació de l'àrea o extensió de territori afectada.  
- Nombre de població o activitats econòmiques beneficiades amb l'actuació.  
- Característiques principals de l'actuació.  
- Ubicació exacta del projecte.  
e) Declaració de subvencions sol·licitades o concedides per altres administracions públiques o ens públics o privats, per al finançament del projecte.  
3. Les sol·licituds es presentaran amb anterioritat a l'execució de l'actuació, i no poden seleccionar-se projectes iniciats abans de la presentació de la sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la resolució de distribució del fons es produïsca i sense que això prejutge la decisió que finalment s'adopte.  
4. Els sol·licitants que presenten més d'una sol·licitud han d'indicar-ne l'orde de prioritat.  
5. El termini de presentació de sol·licituds és de dos mesos a partir de la data de publicació d'esta resolució en el Diari Oficial de la Comunitat Valenciana.  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta resolució resulte exigible, es requerirà la persona interessada perquè, en el termini de 10 dies, esmene la falta o adjunte els documents preceptius, amb indicació que, si no ho feia així, es considerarà que desistix de la petició.  
  
  
Article 6. Criteris d'avaluació de les sol·licituds  
La valoració de les actuacions sol·licitades es realitzarà aplicant els criteris següents:  
a) Característiques del municipi o comunitat de municipis. De manera prioritària i per este orde:  
a.1) Actuacions proposades per ajuntaments o mancomunitats de municipis els municipis de les quals no alberguen parcs eòlics però suporten infraestructures d'evacuació de l'energia elèctrica que s'hi genera.  
a.2) Actuacions proposades per ajuntaments o mancomunitats de municipis els municipis de les quals no alberguen parcs eòlics però en resulten afectats visualment des d'algun punt del seu nucli urbà.  
  
a.3) Actuacions proposades per ajuntaments o mancomunitats de municipis els municipis de les quals no alberguen parcs eòlics però suporten infraestructures d'obra nova o ampliació de camins d'accés a parcs.  
a.4) Actuacions proposades per ajuntaments o mancomunitats de municipis els municipis de les quals alberguen parcs eòlics, i en este cas l'orde de prioritat serà inversament proporcional al nombre d'aerogeneradors suportats i directament proporcional al grau d'afecció que provoquen.  
b) Característiques i interés del projecte des del punt de vista social, ambiental i econòmic.  
c) Distribució equilibrada temporal dels fons entre els municipis.  
  
d) Previsió de finançament addicional de l'actuació, incloses les ajudes públiques o fons propis.  
  
Article 7. Resolució de distribució del fons  
1. L'Institut Valencià de Competitivitat Empresarial podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Una vegada es reben les sol·licituds i la documentació addicional requerida, s'avaluen per una comissió de valoració, que ha d'elevar una acta amb la proposta de resolució al president de l'Institut Valencià de Competitivitat Empresarial.  
La comissió de valoració la componen el director general d'Energia de la Generalitat com a director adjunt de l'IVACE, qui la presidirà, el subdirector general d'Energia i Mines de la Direcció General d'Energia i un cap d'àrea i un tècnic de l'IVACE, designats per a això.  
  
3. Valorada la sol·licitud, l'Institut Valencià de Competitivitat Empresària podrà demandar al sol·licitant la modificació o millora voluntària dels termes d'aquella, la qual cosa haurà de realitzar en un termini màxim de deu dies des del requeriment corresponent.  
4. La distribució del fons serà realitzada pel president de l'Institut Valencià de Competitivitat Empresarial mitjançant una resolució, fixant expressament la quantia assignada i l'import de la inversió a la qual es dóna suport. Esta resolució pot ser objecte de desplegament a través de la subscripció del conveni corresponent entre l'IVACE i l'entitat beneficiària, on s'establisquen les condicions i obligacions concretes que n'afecten el desenrotllament, sense que en cap cas puguen contravindre el que disposa la resolució de distribució.  
Amb caràcter previ a la distribució, en l'esmentada resolució quedarà determinada la quantitat que ha de percebre l'IVACE, en concepte de gestió de projectes, en el moment d'ordenar el pagament de les quantitats assignades, d'acord amb el que establix l'article 48.3 de la Llei 10/2006, de 26 de desembre, de Mesures Fiscals, de Gestió Financera i Administrativa i d'Organització de la Generalitat, en la redacció donada per la Llei 10/2012, de 21 de desembre de Mesures Fiscals, de Gestió Financera i Administrativa i d'Organització de la Generalitat.  
  
5. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
6. El termini màxim per a resoldre les sol·licituds serà de tres mesos comptats des de la data de finalització del termini de presentació de les sol·licituds. Transcorregut el termini sense que hi haja recaigut cap resolució, s'entendrà desestimada la sol·licitud, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
7. Les resolucions a què es referixen els paràgrafs anteriors esgoten la via administrativa i s'hi pot interposar un recurs potestatiu de reposició davant del president de l'IVACE en el termini d'un mes, comptat des de l'endemà de la notificació de les resolucions, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé un recurs contenciós administratiu davant del Jutjat Contenciós Administratiu competent, en el termini de dos mesos a comptar del següent al de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
8. Una vegada aprovada la distribució del fons, el titular ha de presentar en l'Institut Valencià de Competitivitat Empresarial, en el termini d'un mes des de la data de notificació de la resolució de distribució del fons, un projecte de l'obra o instal·lació subscrit per tècnic competent o, si és el cas, un programa detallat de l'actuació a realitzar.  
  
  
Article 8. Resolució d'incidències  
1. El director adjunt de l'IVACE en matèria d'energia resoldrà les incidències que es produïsquen després de la distribució del fons i, en especial, en els supòsits de:  
- Canvi de les característiques del projecte: ubicació, denominació, etc.  
- Pròrrogues per a la presentació i execució de l'actuació i per al compliment de les condicions particulars de la concessió i execució de l'actuació, amb caràcter excepcional.  
- Pròrrogues del termini per a l'aportació de documents acreditatius de l'execució de l'actuació o d'altres documents exigits als beneficiaris, per a la liquidació dels fons.  
2. El beneficiari ha de comunicar, en qualsevol moment de la vigència de l'expedient, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.  
  
Article 9. Control de les accions  
L'Institut Valencià de Competitivitat Empresarial, pels seus propis mitjans o pels que considere oportuns, pot en tot moment efectuar totes les accions de verificació, comprovació i inspecció de l'actuació que considere necessàries, així com la gestió administrativa derivada de l'execució de la present resolució.  
  
Article 10. Liquidació dels fons  
1. La liquidació dels fons es farà efectiva d'una sola vegada, després d'acreditar-se la finalització de l'actuació en la seua totalitat, d'acord amb el projecte o programa presentat i en els termes fixats per la resolució de distribució del fons. Serà admissible la presentació de certificacions parcials d'obra, i en este cas les quantitats es liquidaran proporcionalment a l'import de la inversió corresponent a l'actuació parcial finalitzada.  
2. Per al que establix el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas abans de l'1 de març de l'any següent al de la notificació de la resolució, llevat que per circumstàncies concurrents es determine un termini distint en la resolució de concessió de l'ajuda, han de presentar:  
a) Certificats de contracció del gasto, expedits per l'interventor o secretari de la corporació local, en els quals conste l'acord de reconeixement de l'obligació per l'òrgan competent.  
b) Acreditació, si és el cas, del compliment de les característiques, obligacions i condicions que s'hagueren establit en el projecte o programa presentat juntament amb la sol·licitud o en la resolució.  
c) Si és el cas, certificació d'obra subscrita per tècnic competent.  
  
Article 11. Minoració i revocació dels fons assignats  
1. L'alteració d'alguna de les característiques de l'actuació aprovada, l'obtenció d'ajudes públiques addicionals, l'incompliment de les condicions i terminis establits en la resolució de distribució del fons, l'execució parcial de l'actuació i la insuficient justificació dels gastos efectivament realitzats, pot donar lloc a la minoració de les quantitats assignades.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a la resolució de distribució del fons, la variació de la finalitat de l'actuació o la falta de justificació de la realització donarà lloc a la incoació de l'expedient corresponent que podrà finalitzar, si és el cas, amb la revocació dels fons assignats i l'obligació de reintegrar les quantitats percebudes i els interessos de demora des del moment del pagament. En la tramitació del procediment s'ha de garantir, en tot cas, el dret de l'interessat a l'audiència.  
  
  
DISPOSICIONS FINALS  
  
Primera  
Es faculta el director de l'Institut Valencià de Competitivitat Empresarial per a dictar les disposicions i adoptar les mesures que considere oportunes per al desplegament, eficàcia i execució de la present convocatòria.  
  
Segona  
La present resolució entrarà en vigor el dia que es publique en el Diari Oficial de la Comunitat Valenciana.  
  
València, 30 de juliol de 2013.- El president de l'Institut Valencià de Competitivitat Empresarial: Máximo Buch Torralva.